UDHËZIM
Nr. 1 , datë 22.4.2026

PËR MËNYRAT E SHËNIMIT TË KUFIJVE TË ZONËS SË GJUETISË

Në mbështetje të nenit 100 të Kushtetutës dhe të pikës 3, të nenit 10, të ligjit nr. 89/2025, “Për Gjuetinë”,

UDHËZOJ:

1. Identifikimi, zonimi dhe shënimi në terren i kufijve të zonave të gjuetisë kryhet në përputhje me përcaktimet dhe kriteret e kreut III, të ligjit nr. 89/2025, “Për gjuetinë”, me qëllim përgatitjen e dokumentacionit për propozimin e miratimit të zonës së gjuetisë.
2. Kryetari i bashkisë ngre me urdhër një grup pune, të përbërë nga specialistë të strukturave përgjegjëse për natyrën dhe biodiversitetin pranë njësive të vetëqeverisjes vendore, të asistuar nga një jurist, si dhe me pjesëmarrjen e përfaqësuesve të shoqatave dhe federatave që operojnë në fushën e gjuetisë.
3. Shënimi në terren i kufijve të zonave të gjuetisë kryhet duke u mbështetur në kriteret e përcaktuara në ligjin për gjuetinë, të cilat konkretizohen në elementet, si më poshtë:
a) Kriteret ekologjike:
i. prania e llojeve të faunës së egër objekt gjuetie në densitet të mjaftueshëm për shfrytëzim të qëndrueshëm; 
ii. ekzistenca e habitateve të përshtatshme për ushqim, strehim dhe riprodhim; 
iii. ruajtja e gjendjes së favorshme të ruajtjes së popullatave të llojeve objekt gjuetie; 
iv. garantimi i ruajtjes ose arritja e gjendjes së favorshme të ruajtjes së llojeve, në përputhje me standardet e Bashkimit Evropian;
v. shmangia e ndikimeve negative mbi llojet e mbrojtura dhe habitatet me rëndësi të veçantë. 
b) Kriteret territoriale:
i. përjashtimi i territoreve të shpallura si zona të mbrojtura, në përputhje me legjislacionin në fuqi për zonat e mbrojtura;
ii. garantimi i një sipërfaqeje minimale dhe me vazhdimësi territoriale, sipas përcaktimeve të ligjit;
iii. mbështetja e kufijve në elemente natyrore ose administrativë të identifikueshëm, si lumenj, kreshta, rrugë ose kufij administrativë;
iv. shmangia e fragmentimit të habitateve dhe sigurimi i funksionalitetit ekologjik të zonës;
c) Kriteret e sigurisë publike:
i. respektimi i distancave minimale nga vendbanimet, rrugët, infrastrukturat publike dhe zonat turistike; 
ii. parandalimi i rrezikut për jetën dhe shëndetin e njerëzve; 
iii. sigurimi i aksesit të kontrolluar nëpërmjet shënimit të qartë të kufijve të zonës. 
ç) Kriteret e përdorimit të tokës:
i. përputhshmëria me planet e përdorimit të territorit dhe dokumentet e planifikimit vendor; 
ii. shmangia e mbivendosjes me zona të destinuara për zhvillime strategjike, infrastrukturore ose prioritare ekonomike; 
iii. marrja në konsideratë e aktiviteteve ekzistuese ekonomike përfshirë bujqësinë, turizmin dhe kullotat. 
d) Kriteret e menaxhimit dhe monitorimit:
i. mundësia për monitorimin e vazhdueshëm të faunës së egër dhe të aktivitetit të gjuetisë; 
ii. ekzistenca e kapaciteteve institucionale për administrimin e zonës;
iii. mundësia për zbatimin e planit të menaxhimit dhe kontrollit në terren. 
dh) Kriteret e qëndrueshmërisë:
i. ushtrimi i gjuetisë pa cenuar ekuilibrin ekologjik; 
ii. kontributi i zonës në zhvillimin e qëndrueshëm ekonomik në nivel lokal; 
iii. integrimi i aktivitetit të gjuetisë me forma të tjera të përdorimit të qëndrueshëm të natyrës, përfshirë turizmin natyror.
4. Në çdo rast, shënimi i kufijve të zonave të gjuetisë bazohen në të dhënat e inventarizimit të faunës së egër, analizat shkencore dhe vlerësimin e ndikimit në biodiversitet dhe nuk mund të shënohen në sipërfaqe territori ku cenohen objektivat e ruajtjes së biodiversitetit dhe detyrimet që rrjedhin nga marrëveshjet ndërkombëtare në fushën e mbrojtjes së natyrës.
5. Në rastet kur zona e gjuetisë shtrihet në territorin e më shumë se një njësie të vetëqeverisjes vendore, pavarësisht pronësisë shtetërore, private, ose të kombinuar, shënimi i kufijve realizohet në bashkëpunim ndërmjet njësive përkatëse.
6. Nëse zona e gjuetisë ndodhet në kufi me zonat e mbrojtura, shënimi i kufijve kryhet në bashkëpunim dhe koordinim me specialistët e ADZM-ve vendore, duke pasur parasysh kriteret e përcaktuara në shkronjën “e” të nenit 9, të ligjit nr. 89/202,5 “Për gjuetinë”. 
7. Kufijtë e zonës së gjuetisë përcaktohen me koordinata gjeografike të matura në terren me pajisje GPS me saktësi minimale ± 3 metra. 
8. Për matje përdoren pajisje GPS profesionale, që ofrojnë koordinata në sistemin Koordinatat e Rrjetit Gjeodezik Shqiptar (KRGJSH).
9. Pikat e kufirit regjistrohen në një rrjet gjeodezik të unifikuar sipas sistemit KRGJSH dhe përfshin koordinatat X, Y , si dhe koordinatën Z kur përdoret lartësia. 
10. Kur vendosja e shenjave në pikën ekzakte të kufirit nuk është e mundur, për shkak të kushteve të terrenit, shenja vendoset në distancën minimale të mundshme dhe shënohet devijimi në dokumentacionin përkatës.
11. Bazuar në koordinatat e pikave të kufirit, hartohet skica e plan-vendosjes dhe harta gjeohapësinore digjitale e zonës së gjuetisë, e cila është pjesë e dokumentacionit shoqërues të propozimit drejtuar ministrisë përgjegjëse për gjuetinë.
12. Pas miratimit të zonës së gjuetisë me vendim të Këshillit të Ministrave, grupi i punës kryen shënimin në terren të poligonit të sipërfaqes së zonës së gjuetisë. 
13. Markimi i kufijve të zonës së gjuetisë kryhet në format e mëposhtme:
a) Vendosja e tabelave treguese në pikat hyrëse, ndarëse dhe në çdo ndryshim drejtimi të kufirit, me këto specifika teknike:
i. tabela metalike ose plastike, të qëndrueshme dhe rezistente ndaj kushteve atmosferike; 
ii. madhësia minimale: 100×50 cm;
iii. me ngjyrë të verdhë ose portokalli, të dallueshme lehtësisht në terren;
iv. teksti standard: “ZONË GJUETIE”, shoqëruar me emërtimin gjeografik dhe simbol përkatës;
b) Vendosja e shenjave vertikale në terren, shtylla metalike, plastike, ose prej druri, në pika të dukshme përgjatë linjës së kufirit të zonës, me lartësi minimale 1.5 m, me ngjyrë të verdhë pse portokalli dhe me kod identifikimi të zonës.
c) Shënimi me bojë në pemë ose shkëmb 10–20 cm. Kjo formë markimi përdoret vetëm në zona pyjore ose shkëmbore, duke u përdorur vetëm bojë ekologjike të padëmshme për mjedisin.
ç) Shënime të tjera duke përdorur gurë shënjues në terren, vetëm në rastet kur, për shkak të kushteve teknike ose mjedisore, nuk mund të përdoren forma të tjera markimi.
14. Të gjitha format e markimit duhet të jenë të dukshme, të qëndrueshme dhe të vendosen në mënyrë të atillë që nuk cenojnë mjedisin dhe nuk dëmtojnë pronën publike apo private.
15. Shenjat e markimit nuk vendosen në elemente të trashëgimisë kulturore ose monumente natyre pa autorizim paraprak nga institucionet përkatëse, përgjegjëse për administrimin e tyre.
16. Shenjat vendosen në këto distanca:
a) deri në 150 m në terren të hapur;
b) deri në 70 m në zona pyjore;
c) deri në 50 m në zona me mbulim të dendur vegjetativ.
17. Tabelat treguese sipas shkronjës “a” të pikës 13 të këtij udhëzimi vendosen në pikat hyrëse dhe në çdo kryqëzim, kthesë apo çdo pikë tjetër ku kufiri ndryshon drejtim.
18. Njësia e vetëqeverisjes vendore është përgjegjëse për vendosjen dhe inspektimin periodik të shenjave të markimit dhe tabelave në territorin e saj administrativ.
19. Tabelat dhe shenjat e markimit mirëmbahen nga menaxhuesi i zonës së gjuetisë, në përputhje me kërkesat e këtij udhëzimi.
20. Shenjat e dëmtuara ose të zhdukura zëvendësohen nga menaxhuesi i zonës së gjuetisë brenda 30 ditëve.
21. Për kufijtë e rezervateve të mbarështimit dhe ripopullimit ndiqet e njëjta procedurë sipas parashikimeve të këtij udhëzimi dhe në referencë të nenit 15 dhe nenit 20, të ligjit 89/2025.
22. Ngarkohen njësitë e vetëqeverisjes vendore për zbatimin e këtij udhëzimi.
Ky udhëzim hyn në fuqi pas botimit në Fletoren Zyrtare.

